AQSh: Bag'dodiyni ushlashda yordam berganga 25 million dollar
Bag'dodiyning ayni damda Iroq va Suriya chegarasida ekani taxmin qilinadi. Bir necha bor yaralangan. Bag'dodiy o'ldi degan gaplar ham tarqalgan, lekin isbotini topmagan.
Bu insonni topish yoki hibsga olish yo'lida foydali ma'lumot uzatgan shaxs yoki tomon ulkan mukofot bilan taqdirlanadi, deydi rasmiylar. Bungacha mukofot puli 15 million dollar edi. Davlat departmenti bayonotida qayd etilishicha, Bag'dodiy minglab odamlarning o'limida aybdor, shuningdek, amerikalik, yevropalik va osiyolik o'nlab mahbuslarni qiynoqqa solib o'ldirishni buyurgan. "Islomiy davlat"ni Amerika eng qabih, noinsoniy va shafqatsiz guruh deb hisoblaydi. Bag'dodiy o'zini ikki yil oldin bu tashkilotning lideri deb e'lon qilgan. Odatda ko'zga kam ko'rinadi. O'tgan oy Iroqning Musul shahrida armiya bu guruhga qarshi maxsus operatsiya boshlaganida audio murojaat bilan chiqib, tarafdorlarini "oxirgi tomchi qoni qolgunicha" kurashishga undagan edi. Uning ayni damda Iroq-Suriya chegarasida ekani taxmin qilinadi. Bir necha bor yaralangan. Bag'dodiy o'ldi degan gaplar ham tarqalgan lekin isbotini topmagan. 2014-yilning yozida qilgan murojaatida Bag'dodiy musulmonlarni qo'lga qurol olib, islom sha'ni uchun urushga chorlagan edi.